
Létzsám, ellátmány, utánpótlás. Logisztikai kérdések az 1443-1444-es török-ellenes hadjáratok során

Jelen tanulmány célja néhány logisztikai kérdés körbejárása az 1443 illetve 1444-ben az Oszmán Birodalom ellen vezetett hadjáratoknál. Fő célkitűzésünk többek között annak megválaszolása volt, hogy valóban megoldható-e egy több tízezer harcolóból álló sereg felszerelése és élelmezése az adott korszakban, mint ahogy azt a történetírás többé-kevésbé elfogadta. Mindehhez egyebek mellett egy korabeli forrásokra támaszkodó modell-számítást alkalmaztunk. Kiszámoltuk, mivel járna egy néhány száz fős fiktív zsoldoscsapat felállítása, költségei és napi élelmiszerszükségleteinek tekintetében. Utóbbi esetében kiderült, hogy megközelítőleg 2,6 tonnányi ellátmányra lenne szükség naponta, ami – véleményünk szerint – egyértelműen mutatja, hogy több tízezer ember élelmezése hónapokon keresztül megoldhatatlan volt a korabeli viszonyok között. Néhány egyéb – a tanulmányban részletesen kifejtett – szempont beemelésével arra a következtetésre jutottunk, hogy 1443-ban a hadjáratra induló sereg 7-8 000, míg 1444-ben úgy 5-6 000 főnyi, vagy valamivel több „reguláris” harcolót számlálhatott. Ezt a számot a Balkánon csatlakozó szabad csapatok tovább növelhették. A tanulmány megírása során több kérdés is felmerült, melyek megválaszolása további kutatásokat igényel. Úgy véljük azonban, sikerült hitelt érdemlően bizonyítani, hogy a szóban forgó hadjáratokon nem vehetett részt annyi ember, amennyit a történetírás jelenleg elfogad. A végkövetkeztetés egyszersmind arra is rámutat, hogy a többi középkori hadsereg-létszámot is érdemes újragondolnunk.
 



